
1 LUKU

Istun silmät ristissä surkean lähes unettoman yön jälkeen keittiöni natisevalla tuolilla ja tuijotan ulos ikkunasta puiden latvoja. Neljännestä kerroksesta on avarat näkymät. Se oli yksi syy ostaa tämä asunto. Toinen oli kiire. Minut lempattiin ulos avioliiton rakkaudella säästetystä yhteisestä asunnosta.

Silmäkulmaani välähtää valo puhelimeni näytöltä. On helmikuinen pimeä pakkasaamu. Olen saanut viestin tai sähköpostia. Kello on 7.30. Hörppään hiukan kahvia, joka on tällä kertaa aivan liian vahvaa. Olin ajatuksissani laittanut keittimeen vettä liian vähän. Laimennan kahvia jo vanhaksi menneellä maidolla.

Avaan sähköpostin uteliaana. Yksi uusi viesti.

”Jari, olen alkanut tapailla erästä miestä. Sinä ja minä emme tapaa enää ikinä tai palaa yhteen. Voi hyvin. T. E.”

Deittiexäni on kirjoittanut itsevarmuutta tuntien tiivistäen tuntemuksensa juuri vietetystä lemmenyöstä. Taas nainen on löytänyt sen oikean. Uusi alfauros on astunut naiseni elämään. Nainen testasi eli nai uutta miestä yhden yön ja teki päätöksen, että tämä mies tulee olemaan pidempiaikainen kumppani. Exäni on raivostuttavan avoin. Tapailet, rakastelet, olet olemassa. Asia valkeni minulle jo eilen illalla, koska ajoin uteliaana mieli mustasukkaisuudesta kihelmöiden asuntosi ohi illalla noin kymmenen aikaan. Keittiössä paloi Lokki-lamppu ja kaihtimet olivat alhaalla. Yleensä tuohon aikaan olet makkarissa lukemassa jotain romanttista dekkaria.

Vieraspaikalle oli ilmestynyt kulahtanut Bemari, jollaista en ollut aiemmin taloyhtiössä nähnyt. Auto kuului meritekniikan insinöörille Sebastianille. Hänen kanssaan olit kaveri useammassa somessa. Olit lumonnut äijän aittaasi. Tai tuskinpa miestä oli tarvinnut kauaa maanitella.

Olin ratkaissut, kuin dekkarissa, millaisen kollin takia lemppasit minut. Murhaa en aio tehdä. Lobotomia voisi auttaa minua unohtamaan.

Minun täytyy aina loihtia sekavaan tilanteeseen jotain järkeä. Täten tiedän vitutuksen syyn. Ei vituta turhaan. Luulin, että meillä olisi yhteinen tulevaisuus. Emme miettineet viikonpäiviä vaan nautimme yhdessäolosta. Luotin naiseni sanaan. Sanoilla, teoilla, hymyllä ja yltiöihanalla seksillä hän pyöritti pääni sekaisin lemmenkarusellissaan.

Hän lupasi, ettei hän pelaa mitään pelejä kanssani. Siinä hän oli reilu. Vihelsi pelin kerrasta poikki. Minä sinkouduin ulos karusellistä kertalaakista. Missähän on lähin jätettyjen lemmenkipeiden miesten parantola, hymähdän.

Keskusteluterapiassa menisin entistä enemmän sekaisin. Ei minulla ole sanoja kuvata tunnettani. Kirosanat eivät riitä.

***

Olen hälisevällä CDG:n kentällä Pariisissa vaimoni kanssa. CDG symboloi jotenkin meidän avioliittoamme. Molemmat ovat hyvin sekavia. Kentällä en vilkkaasta puheensorinasta ymmärrä mitään. Ehkä sanan sieltä toisen täältä, mikä päinvastaisella tavalla muistuttaa avioliittoamme, jossa vallitsee lähes mykkyys tai muodollinen ylikohtelias puhetapa. Aloin puhumaan itsekseni. Sain sellaiset vastaukset kuin halusin.

Parisuhteessamme olemme etääntyneet kauas vuosikymmeniä sitten annetusta lupauksesta, jonka Tampereen Kalevan kirkon alttarilla lateli meille piispan asemaan pyrkyilevä jumalan juoksupoika. Hän oli täynnä itseään saadessaan naittaa yläluokkaisen kaunottaren, mutta harmikseen minunlaisen hilipatikeikarin kanssa. Pitääkö minun rakastaa puolisoa silloinkin, kun parisuhdetta kannatteleva myötämäki elämän kelirikoissa on muuttunut mutavelliksi?

Ei pidä, mietin. Parisuhteemme väsähtänyt intohimo ei jaksa nostaa liittoamme takaisin valoon rakkauden mäen laelle. Mäki on pystysuora ja sen laella puhaltaa vihan vastatuuli.

Avioliitossa emme löytäneet oikeaa tapaa olla yhdessä edes kavereina tai sisaruksina, joina molempina olemme viimeiset vuodet kitkutelleet ja rakentaneet kulissia, jota meillä ei aina ollut. Meillä oli ollut ihana perhe. Asiat toimivat, kunnes vaan ne lurpahtivat. Kaipaamaani oikeaa intohimoa en ollut kokenut poikien äidin kanssa pariin vuosikymmeneen. Sitä janoan. Haluan kokea kutkuttavaa arjen erotiikkaa, aitoa intohimoa. Olen valmis hyppäämään sivuun turvallisesta, mutta mauttomasta avioliitosta, jos oikeanlainen nainen vie minut mukanaan tai jos minä saan viedä hänet makkariini.

Rullaavilla ärrillä ja oudoilla äänteillä voideltu englanti rätisee kaiuttimista. Matkatavaroista pitää huolehtia. Rakkaudesta viis. Se ei räjähdä, ei ainakaan meidän avioliittomme.

Olemmeko lemmenlomalta tulossa? Se saattoi olla salainen sivutavoite puolisolleni, mutta ei minulle. Emme sytytä enää toisiamme.

‘Rakkauden Pelastava Roihu’-sytytysneste ei auta. En saa itseäni toimimaan, vaimosta puhumattakaan, tai tuntemaan mitään fyysistä halua häneen. Minulla se näkyy, ettei kalu värähdä, ei ajatuksen voimalla, saati koskettamalla, jos sattuisimme yrittämään. Emme ole aikoihin yrittäneet. Iltaisin sängyssä sähkökirja saa aivokäyrän edes hetkeksi aktivoitumaan.

Ranskan matkamme oli onnistunut. Olin tavannut pitkäaikaisen liikekumppanini ranskalaisen Joakimin. Puolisoni osallistui taloustieteelliseen seminaariin. Tiede on hänen intohimonsa. Minusta viis.

Matka oli toisistaan vieraantuneen pariskunnan onneton yritys löytää joku yhteinen seitti, joka yhdistäisi meitä. Sitä matkalla ei löytynyt. Olin luovuttanut jo ennen matkaa. Kirja on korvannut seksin ja lopulta nukuttaa minut paremmin.

”Eihän sinulla seiso”, yltiörehellinen vaimoni tokaisi minulle kerran.

”Mene lääkäriin”, hän käskytti.

Viestissä ei ollut hitustakaan ivaa. Hän vain tarkoitti omalla tavallaan hyvää. Mutta ei miehelle voi sanoa kiltisti tai millään tavoin, että olet impotentti. Kyllä kiihkeä ajatus saa kullini pystyyn hetkeksi, kunhan ajattelen jotain toista. Hetken päästä kullini rojahtaa reidelleni kuin räjäytetty savupiippu.

Minä en saanut vaimooni eloa, tiede ja tutkimus saa, mikä ei taas tyydytä minua.

Olen ollut hullaantunut lapsiini, kahteen poikaani, alusta alkaen ja edelleenkin, vaikka he ovat aikuisia. Halusimme kaksi lasta ja ne meille suotiin. En olisi jaksanut enempää. Eikä ponneton rakkauselämämme olisi edes enempää niitä tuottanut.

Minä kävin päivät töissä yrityksessäni ja hoidin poikiamme. Harrastukseni oli kuskata poikia alkuillat harrastuksiin, käydä kaupassa, tehdä iltapalat, mitä milloinkin. Lopuksi luin iltasadut. Koetin pitää heidät hengissä ja onnistuin. Jotain konkreettista avioliitosta jäi jäljelle.

Vaimoni ja minä tapasimme Tampereen yliopiston alakuppilassa. Avioon menimme pönöttämällä alttarilla tuijottaen seinälle kämmenistään ja jalkateristään naulattua puista partamiestä. Miksi hänellä on aina parta?

Nyt eroamme katsomalla iMacin retinanäyttöä ja ilmoittamalla maallisen esivallan edustajalle, käräjäoikeudelle, että lopetamme tämän avioliiton.

Siunaukset, lemmenloitsut ja rakkauden jumalat eivät olleet puolellamme. Emme kai uskoneet tai tahtoneet tarpeeksi. Kaikki Amorin nuolet olivat lentäneet ohi ja lopulta jousesta murtui jouhi.

Guugeloin käräjäoikeus, avioerohakemus. Lataan lomakkeen näytölle ja täytän siihen tietomme. Perusteluna on, että olemme kasvaneet erilleen toisistamme ja mehän asumme eri asunnoissa. Kiima katosi suhteestamme ennen kuin se edes kunnolla syttyi. Onneksi yhteistä aikaa löytyi lasten tekemiseen. Kärvistelimme avioliitossa lähes 35 vuotta.

Meillä oli ulkoisesti kaikki hyvin. Oli vapautta mennä ja tulla. Voi keskittyä omiin ajatuksiin. Mutta rakkautta ja minulle tärkeää fyysistä, kiihottavaa kosketusta ei ollut. Vaimoni on hyvä ihminen, mutta väärä minulle. Ja mitäpä vaimoni tällaisella kykenemättömällä ruunalla tekisi.

Yhteisenä päätöksenä olimme matkan toiseksi viimeisenä päivänä tulleet aikuismaiseen päätelmään, että avioliittoamme ei kannata jatkaa. Olemme asuneet eri osoitteissa lähes 20 vuotta. Olimme päätyneet kiertämään rakkauden kiveä eri suuntiin tapaamatta toisiamme. Vihdoin kun kohtasimme toisemme pitkästä aikaa, olimme totaalisesti vieraantuneet.

Olin taannoin hullaantunut kikkuratukkaiseen, hoikkaan, viehättävään naiseen törmätessäni häneen eräällä jazz-klubilla. Poikkesin siellä entisen työkaverini jazzdiggari-Raunon kanssa. Kaunotar kertoi nimekseen Minna. Tanssimme pari tanssia ja hän pyysi minut luokseen.

Pitkästä aikaa sain läheisyyttä. Väite impotenssistani oli ennenaikainen. Ei tätä oria vielä kannata kuskata teurastamoon. Alaston hoikka vartalo lumosi minut tyystin.

Vähitellen huomasin, että olemme Minnan kanssa aivan eri planeetalta. Ei se, että hän on ollut naimisissa kolme kertaa, vaan, että hän kertoi uskovansa henkimaailman asioihin. Outoudet ihmisessä ilmenevät pikkuhiljaa. Kerran äimistelin, mitä ihmeen kovaa Minnalla oli tyynyn alla hänen mentyään vessaan ennen panosessiota. Löydän punaisen kidekiven.

”Kidekivi tuo energiaa ja parantaa unen laatua”, Minna sanoi tosissaan.

”Aivan niin, varmaan”, kiteytän, jottei hän vaan kieltäydy panosessiosta.

Soitin hänelle ja kerroin, että taidamme olla hyvin erilaisia. Eroamme ystävinä, mutta emme tapaa enää. Elämme eri universumeissa.

Minna sai minut ymmärtämään, että saan tavallisen naisen tuntemaan nautintoa alapään alueella. Kiitos Minna avusta, vai oliko se kidekiven energia?

Hälinä palauttaa minut loungeen. Rullaan näytöllä käräjäoikeuden lomaketta. Eron syyksi riittää, ettemme vaimoni kanssa sopineet toisillemme. Kirsikaksi erokakun päälle möläytin Ranskan matkan aikana pettämissuhteen kauniin Minnan kanssa. Tietenkin estottomassa kännissä. Olin päättänyt erota puolisostani. Aviorikos varmisti, että on turha katua myöhemmin.

Täytän avioerohakemuksen pari kenttää ja digitaalisten allekirjoituksiemme jälkeen klikkaan Lähetä-painiketta. Käräjäoikeus saa sille tavanomaisen tehtävän ja me asiakkaat muutaman sadan euron laskun. Avioliitto ja avioero maksavat, kuten kaikki elämässä. Vaimoni, pian exäni, tallustaa tiskille hakemaan täyden lasin punkkua loungen ”kaada itse”-pullosta. Minä lorautan lasiini toisen armanjakin. Puudutamme tunteemme. Seuraavaksi koetamme päästä sovussa Suomeen, että saadaan päätökseen tämä kurja eromatka. Pian olen tuuliajolla.

***

Olen yksinäinen, mutta en jaksa norkoilla kapakoissa. Voisin kokeilla deittisovellusta. Haluan löytää naisen, jonka kanssa voin olla lähekkäin, harrastaa tyydyttävää seksiä ja touhuta yhdessä kaikenlaista. En tarvitse 24/7-naista. Minusta eräänlainen lemmen äkkilähtö ja pikainen kotiinpaluu olisi parasta.

Minä, reilut kuusikymppinen mies, en jaksa keskustella harrastuksista tai koiran hoidosta. Jaksan puhua muutaman kerran puhelimessa, tavata kerran tai kaksi ja sen jälkeen on päästävä kohtaamaan, koska se on parisuhteen liima, sanotaan. Haluan kunnollista lovekeeperiä, kaksiteholiimaa, johon mies ja nainen tuovat osansa. En halua muuttaa yhteen, mutta viikoittain pitää tavata. Haluan sielunkumppanin, joka jatkaa lausettani, kun puhelemme ja joka oppii, mistä makkarissa tykkään ja minä opin mistä sinä pidät. Poliittiset näkemykset ja suhde ruokaan eivät minua hetkauta. Syö siten millä voit hyvin, niin minäkin teen ja äänestä ketä tykkäät. Älä tuo niitä sänkyyn.

Valitsen sopivan kontaktisovelluksen ja maksan parin kuukauden maksun. Ryhdyn täyttämään ’kerro itsestäsi’- kenttää. Laitan pituuden ja painon oikein. Valitsen valokuvat. Jotain sporttista ja paljon hymyä mukaan, sitä minulla on, alaluokan lähes hymypojalla. Tekstissä koetan olla uskottava. Olen liikunnallinen, älykäs, akateeminen tutkinto, omillaan toimeen tuleva, yrittäjä, työssä käyvä, mies. Iäksi laitan 61 vuotta, vaikka olen jo täyttänyt 64, pian 65. Eronnut olen, tosin en vielä lopullisesti. Molemmat ovat siis sinnepäin, mutta näin saan klikkauksia. Niitähän minä haen, ajattelen itsekkäästi.

Olen omasta mielestäni todella nuorekas, suoraryhtinen, treenattu ja tuoreet kuvat ovat hyvin synkassa tekstin kanssa. Tallennan tiedot ja ei kun klikkauksia odottamaan. Ja sellaisia alkaa tulla, heti samana päivänä. Jokainen on omalla tavallaan viehättävä nainen, mutta heistä ei kukaan säväytä. Katselen illalla sotaelokuvan ja luen kirjaa, kunnes iPad putoaa rinnukselleni. Nukun kuin tukki.

Aamulla avaan kännykän ja huomaan, että edellisen myöhäisillan aikana olen saanut tykkäyksen. Avaan sovelluksen ja tuijotan huumaavaa kuvaa. Mikä hymy, mikä vartalo ja hehkeät kuvat on huolella otettu ja valittu

Pukeutumisessasi ei ole mitään erityisen seksikästä. Tai on paljonkin, koska kokonaisuutena säteilet, olet pelkkää tyylikästä, hillittyä seksikyyttä. Hymysi loistaa. Upea, täydellinen hammasrivistö, siniset silmäsi, yläluomissa kauniit tekoripset, jotka korostavat silmiesi viehkeyttä. Mustat hiukset kehystävät kauniita ovaalin muotoisia kasvojasi. Näytät terveyden perikuvalta. Aamukahvini on jäähtynyt ja minä kuumentunut.

Nimesi on Emilia. Näytät ikäisiäsi 15 vuotta nuoremmalta. Haluisitko minua? Kummallista, kun näin sinun kuvasi, en ajatellut seksiä, en oikeastaan mitään erityistä. Jos saan sellaisen tunteen, tiedän, että se on syvempää. Tämä nainen on kokonaisuus, joka pysäytti minut. Kerrot itsestäsi, että olet monin tavoin aktiivinen, erityisopettaja, käyt salilla, tykkäät taiteesta. Miestoivettasi et kerro, mutta aavistan sen. Kaiken täytyy toimia ja haluat mieheltä ulkonäköä.

Sovimme Emilian kanssa tapaamisen Nokkalan majakalla eräänä iltana. Lunta sataa vaakatasossa ja pihallani puhaltaa jäätävä tuuli, joka puhkuu meren rannalla vielä kovemmin. Saan kävellä meren rantaa kilometritolkulla ennen treffipaikkaa. En mene autolla, koska otan kuohua ja Emilia mitä haluaa.

Ilmaannut kuppilan ovelle täsmälleen kello kuusi. Huomaamme heti toisemme. Kuvat vastaavat todellisuutta, olet ilmetty hän, treffi-Emilia. Kävelet minua kohti avaten samalla nilkkoihin asti ulottuvan muodikkaan untuvatakin vetoketjua. Olet pukeutunut kauniin ruskeaan vartalonmyötäiseen mustaan villamekkoon, paksuihin villaisiin sukkahousuihin ja kivaan tupsupipoon, jonka nappaat pois sotkematta pikimustia hiuksiasi. Kävelytyylisi on reipas, aavistuksen miesmäinen, rento ja sulavan keinuva. Mikä yhdistelmä. Olet hehkeä kokonaisuus.

Halaamme ja katseesi kiertää kahvilan pöydät ja toteamme toisillemme, että toista rauhallista pöytää ei ole vapaana kuin tämä vetoisa paikka.

”Pärjäämme tässä hyvin”, sanot.

Olemuksesi on kuin hehkuva lämmitin, tunnen heti.

Esittäydymme seisaaltamme.

”Jari.”

”Emilia, voit kutsua minua Milaksi, kaikki tekevät niin.” ”Ok,” nyökkään ja istuudun vastapäätä sinua.

”Ollaan samalla puolella pöytää, tässä sohvalla seinän vieressä?” pyydät.

”Ka sehän soppii,” tokaisen lapsuuteni itäsuomalaisella murteella.

Haen tiskiltä pöytään lasit Proseccoa. Kilistämme ja otamme siemauksen.

”Kiva kun tapaaminen järjestyi näin nopsaan. Ihana nähdä.

”Oletko kohdannut ketään sopivaa?” utelen.

”Olen käynyt kävelyillä, kahvilla ja tapaillut muutamaa miestä. Joistakin heistä tuli riippoja, koska erehdyin kävelyn jälkeen antamaan puhelinnumeron. Sen jälkeen alkoi tulla kaikenlaisia ehdottelevia viestejä kyllästymiseen asti. Olen blokannut ne, mutta soittoja tulee välillä ilman numerotunnistetta. Jos vastaan, ei kuulu mitään ääntä, sairasta. Sitä oikeaa en ole kohdannut.”

”Toimin erityisopettajana koulussa, ala-asteella,” Mila kertoo. ”Rakastan työtäni, jota teen vaihdellen yhdestä kolmeen päivää viikossa. Olen taloudellisista syistä voinut poistua työelämästä, mutta haluan edelleen työskennellä lasten parissa, jotka kamppailevat oppimisvaikeuksiensa kanssa. On palkitsevaa nähdä hymyileviä ja kiitollisia lapsia, kun he edistyvät oppimisessa. Muutoin harrastan kävelyä, salitreeniä ja myös maalaamista, kun saan inspiraation. Luen paljon ja Netflix-sarjat koukuttaa mua”, Emilia tunnustaa.

Sulatat läsnäolollasi sisälläni olleen 1000-asteisen jään. Hajotat päreiksi pääni sisäiset tunnelukot. Hehkut määrätietoista ja luontevaa fyysisyyttä. Katsot puhuessasi suoraan silmiini, vaikka istumme sivuttain. Oivallan, että hymyilevän kuoren alla on älykäs nainen. Tunnet perin pohjin ihmisen sisintä. Olet opiskellut käyttäytymistieteitä. Osaat olla rento oma itsesi joka paikassa, koska et paljasta itsestäsi ulkopuolisille juuri mitään. Aistin, että sinussa on sipulin lailla monta älyllistä kerrosta ja aito sisimpäsi on syvällä, jonka näytät vain läheisillesi. Et treffeillä, ainakaan ensimmäisillä. Tiedät, mitä teet, sinulla on kaikki kontrollissa. Jopa minut. Olen täysin sinun vietävänä ja rakastan istua vieressäsi.

Toistan Milalle oman, hieman epätoden tarinani erosta, kuten olen sen kirjoittanut deittipalveluun. En uskalla riskeerata mitään. Tätä naista haluan tavata edes muutaman kerran. Erohakemuksen olen jättänyt, mutta olen vielä useamman kuukauden ajan ohuella langalla tulevassa exässä kiinni oleva ukkomies. Valehtelin ikäni, siten, että olen noin kaksi vuotta Emiliaa vanhempi, todellisuudessa ikäeroamme on reilu viisi vuotta. Naamani on säilynyt nuorekkaana, joten ulkonäöstä Emilia ei pysty lukemaan oikeaa ikääni.

”Mulla on ollut deittailun alkamisen jälkeen joitakin kumppaneita”, Emilia jatkaa, ”mutta ne eivät ole johtaneet mihinkään.

”Minulla on aikuiset tytär ja poika”, Emilia kertoo. ”Poika työskentelee Tukholmassa konsulttina itfirmassa ja on naimisissa ruotsalaisen samalla alalla olevan Monican kanssa. He odottavat ensimmäistä lasten lastani, jota tuleva mummi on todella toivonut. Leppävaarassa asuvalla Sannamarialla on kiva puoliso, mutta perillistä ei ole vielä näkyvissä. Tytär työskentelee kaupallisissa tehtävissä Helsingin seudulla. Molemmilla lapsilla on elämä mallillaan”, Emilia kertoo.

Pitkästä aikaa viihdyn naisen seurassa. Naisen, joka oli äsken ventovieras, mutta nyt tuntuu jo kaverilta. Katson häntä itsekin suoraan silmiin, kun puhun hänelle. Hänen silmänsä eivät miestä pelkää. Päinvastoin. Emilia vetää minua takaisin rakkauden ja läheisyyden kiertoradalle, samalle lentokorkeudelle. Tunnen epävarmuutta tulevasta. Uskon, että hän on jokaiselle tapaamalleen miehelle samanlainen. Ulkonäkö merkitsee hänelle paljon. Toivon hänen pitävän näkemästään. Olen häkeltynyt Milan rennosta olemuksesta.

Tunnen, että treffimme ovat lopuillaan. Kaikesta on puheltu. Aiheet loppuvat, mutta katseet eivät. Vilkaisen kännykkää.

”Kappas vaan, reilut pari tuntia vierähti nopsaan.”

Emilia jättää kolmannen kuohun lähes koskematta.

”Missäs osoitteessa sitä aamulla herätään?” kysyn Emilialta kuohujen rentouttamana ja keskustelujen avoimuuden johdattamana.

Otan harkitun riskin, koska uskon, ettei tämä nainen suutu kysymyksestäni. Haluan olla hänen rakkautensa erityisoppilas. Tarvitsen huolenpitoa.

”Nyt kyllä omissa osoitteissa”, Mila vastaa heti hymyäänellään.

”Asia ok”, virkan.

En tunne pettymystä. Olisikin ollut liikaa tälle illalle saada lopuksi pusitella Milaa, jolle autan talvitakin päälle.

”Taidan mennä kävellen kotiin”, sanon. ”Viinihöyryt haihtuvat, Siperian viima miehistää ja pidän kävelystä, vaikka sää on helvetistä.”

”Jari, meillä on osin sama suunta. Haluan ajaa sinut kotiisi, koska on tuommoinen sää. Vilustutat itsesi”, Emilia sanoo ilmeisen huolestuneena.

”Hyvä on”, myönnyn. ”Kiitos jo etukäteen vaivasta. Sää näyttää muuttuneen illan kuluessa entistä myrskyisemmäksi. Kävely olisi kidutusta.”

En vastustele enempää ja hyppään hänen punaisen Honda CRV-maasturinsa etupenkille. Mila etsii navista antamani Keijumäen osoitteen.

Kiinnitän turvavyön. Irrotan itseni menneestä. Alan katsoa eteenpäin. Usko itseeni on palautunut tänä iltana. Katson Milaa syrjäsilmällä minkä ilkeän. Hänen profiilinsa on todella söpö. Herttainen nenä ja perusilmeenä tutuksi tullut soman tyttömäinen syntymähymy. Ihailen Milan hiotun naisellista olemusta. Nämä olivat poikkeukselliset treffit.

Tunnistan, että treffaajat olivat kiinnostuneita toisistaan. Keskusteltiin kaikesta ja eikä omia juttujaan tarvinnut mitenkään varoa. Elän toivossa, että saan vielä tavata hänet uudestaan, mieluimmin vähemmissä pukeissa.

Mila ajaa varmaotteisesti lumen piiskaamaa Länsiväylää ja sanoo, ”pidän autoista ja etenkin uusien autojen hajusta, muotoilusta ja suunnittelusta.”

Hänellä lienee sellaiseen varaa. En viitsi paljastaa, että ajan itse 10 vuotta vanhalla diesel-Audilla. Ja ajan vielä pitkään.

Lähestymme Keijumäkeä. Pyydän Milaa jättämään

minut hiukan ennen kotitaloni olevalle parkkipaikalle.

Haluan kävellä edes pienen matkan hyisessä

talvisäässä. Kosketan autossa Milaa hellästi

olkapäähän.

”Kiitos Emilia ihanista treffeistä, viihdyin kanssasi”,

sanon hymyillen.

Irrotan vyön ja astun autosta ulos myrskyävään ja lunta

tupruttavaan iltaan.

”Odotas hetki”, Mila sanoo ja laittaa vaihdekepin P:lle.

Hän tulee ulos autosta, kävelee aivan eteeni ja katsoo

minua silmiin. Katson Milaa sekunnin. Vapautan

pusuestojen jarrun. Otan Milaa kiinni molemmista

olkapäistä. Suutelen ensin oikealle poskelle ja kuin

yhteisestä tahdosta suutelemme toisiamme huulille.

Hellän hanakasti. Mikä suudelma! Annan heti perään

huulille toisen pusun. Halaan Milaa molemmin käsin ja

lopuksi katsomme toisiamme silmiin. Suukot söivät

sanat. Saatan Milan auton ovelle.

”Kiitos hauskasta tapaamisesta, keskusteluista,

kuljetuksesta ja pusuista. Kivaa iltaa ja hyvää yötä.”

Pidän autonovea auki, kunnes Mila on istahtanut. Lasin

läpi näen Milan ihanan katseen. Lähetän lentosuukon.

Katson kaihoten, kun Mila ajaa lumen piilottamaa tietä

pois.

Ajatukset sekavina alan kahlata pitkin lumista

auraamatonta polkua kohden kotia. Päässä risteilee

sekavat ja intohimon täyttämät ajatukset. Olipas

tapaaminen. Mites tämä suhde jatkuu? Lunta on satanut

tuntikausia ja loppua ei näy.

Teiden hoitajat istuvat konttoreissa ja tuijottavat

karttojaan. Kansalaiset tarpovat polvea myöten

hangessa.

Ravistelen lumiset vaatteet eteiseen. Puen aamutakin

ylleni ja vedän villasukat jalkaan. Avaan punkkupullon

ja kaadan lasin täyteen. Olin ostanut varuiksi parempaa

punkkua, Valpolicellaa. Tarjottavaa, jos olisimme

deittien jälkeen tulleet mun luo.

Siemaisen pari kunnon kulausta ja laitan Emilialle

viestin.

”Kiitos jutteluista ja lämmittävistä halauksista.

Nähdään.”

”Pidän pusittelusta ja halauksista paljon”, Emilia vastaa

lähes heti.

Laitan vielä yhden viestin.

”Hyvää yötä Emilia, pusuja ja haleja. Olet ihana.

Palataan huomenna.”

”Tehdään niin, hyvää yötä”, Mila vastaa saman tien.

Ihana naiseni, mikä ilta, unelmoin hänestä hetken,

kunnes kuukahdan punaviinillä marinoituun uneen.




2. LUKU

Heräilen aamulla ennen seitsemää. En käytä herätyskelloa. Vain jos on menoa lentokentälle. Minun työaikani on itseni päätettävissä ja se ei ala ennen yhdeksää, jos silloinkaan. Päätäni kivistää ohuesti. Nielen varuiksi ibuprofenia 600 mg ja kyytipojaksi juon kakoen lämmintä vettä yöpöydälle unohtuneesta lasista.

En tykkää tulevasta jysäristä. Aina se tulee. Näin vanhemmiten yhä varmemmin, yhä kaameampana. Makaan sängyssä ja muistelen eilistä. Häpeän lähettämääni kalukuvaa, vaikka komea se on, omasta mielestäni, mutta tyylitöntä. Miehinen syötti! Innostuin, olin niin haltioissani sinusta. Emilia, taidat olla erilainen kaunotar. Älykäs, läsnä, kohtelias ja tiedät, mitä haluat. Ehkä ainakin kymmenen orkkua. Se on lähtötasosi. Olet leikkinyt paljon miesten kanssa, vihjailit siitä.

Käyn kusella ja katson peiliin, josta tuijottaa takaisin rähjäisen näköinen ikämies silmänaluset mustana. Kroppa on onneksi aika ok, säännöllisten salitreenien ansiosta.

Avaan kännykän. Hätkähdän. Emilialta on aamulla tullut neljä erillistä viestiä. Mistäs nyt tuulee? Etkö haluakaan enää jatkoon tätä treffiäijää? Varaudun pahimpaan. Emilia päättää viestiä siitä jo aikaisin aamulla. Ymmärrän, osaan pilata parisuhteen. Olen siinä erityislahjakas. Avaan Milan viestit.

”Huomenta.”

”Kylkiä kuumottaa.”

”Tule tänne.”

”Tekee mieli.”

Luen rivit kolmeen kertaan. Hän tykästyi minuun. Ilman muuta menen, mietin ääneen ja muutun saman tien robotiksi, jolla on kokemuksen luomuäly. Vastaan mukamas coolina.

”Hyvää huomenta Emilia, voinhan minä tulla. Kiitos paljon kutsusta, menee noin 20 minuuttia, ok?

Jari, nyt ei pidä empiä vaan lempiä. Harpon suihkuun. Pikapesu. Naureskelen mielessäni, tuli miehinen olo. Urosta kutsutaan hätiin. Eipäs minulle tällaista ole aiemmin tapahtunut, että seuraavana aamuna kukonlaulun aikaan saan tällaisia viestejä. Tämä kukko lähtee pyrstösulat täristen kiekumaan kauniin kanasensa luo.

”Mikä olikaan osoitteesi?” kysyn.

Emilia laittaa osoitteen ja asunnon numeron.

”Aja auto talon parkkipaikalle. Paina summeria, niin avaan.”

Katson osoitteen navigaattorista. Aikaa Milan luo menee noin 5 minuuttia. Jätän aamukahvit juomatta. Alan tuntea kiiman nousevan tai jotain sen tuntuista. Värisen odotuksesta. Kaippa olen ajokunnossa, mietin muutaman sekunnin? Olenhan minä ja mitä väliä, kunhan en törmäile.

Emilian luona otamme kiiman synnyttämän seksienergian käyttöömme. Etenemme vartalot vastakkain kohden täydellisen estotonta rakastelua.

”Puhu rumia”, Emilia suputtaa korvaani.

Minä tuijotan allani kiemurtelevan naisen kauniita kasvoja ja koetan keksiä jotain. Aivoni tilttaavat.

Ei ne käskien toimi.

Mila koettaa kädellään tukahduttaa voimistuvia voihkimisen ääniä, jottei alakerran arkkitehdin etätyöpäivä mene sörsseliksi.

Kohtaamiset rappukäytävässä voivat muuttua kiusallisiksi.

”Hän joutuu kuuntelemaan aikaisin arkiaamuna yläkerrasta kantautuvaa eläimellistä panemista. Piirustuksista voi tulla hämähäkki väärinpäin”, hykerrän Milalle.

Lemmenleikin jälkeen jäämme sänkyyn sylikkäin. Milan kanssa on luontevaa olla. Kuin olisimme tehneet tätä jo kauan. Sen aisti treffipaikalla meren rannalla. Olimme heti sinut keskenämme.

Emilia tykkää läheisyydestä, ihokosketuksesta. Suukottelemme. Oletan, että hän on ollut pidempään ilman miestä. Olen mustasukkaista tyyppiä, jonka mielikuvitus valloilleen päästyään vammauttaa elämääni.

Mila sivelee hetken kädellään oikeaa poskeani ja pomppaa terhakkana ylös sängystä. Hän nostaa kätensä ylös ja venyttelee itseään selkä minuun päin. Oi hyvänen aika mikä sopusuhtainen vartalo ja ihana pikkuinen peppu. Salilla on käyty. Tuota mä haluan hivellä lisää ja paljon, hekumoin. Loppuelämäni tai jos edes tämän viikon.

”Jaaha, kaippa tänään pitää tehdä vielä muutakin?” Mila huikkaa olohuoneesta.

”Niinpä, ja huomenna loput”, koetan vitsailla.

Menen etsimään vaatteitani eteisen lattialta, jossa ne ovat hujan hajan aamuisen kiimatornadon jäljiltä. Housut ovat nurinpäin ja sukat housujen lahkeissa.

Pukeudun olohuoneessa. Suussa napsaa, janottaa. Menen keittiöön, josta löydän juomalasin. Kylmä vesi piristää ja sammuttaa janoni. Mietin, että mitäs tässä taannoin tapahtui? Tuntuu, kuin jokainen lihas kropassani on osallistunut lemmensessioon haluten osansa nautinnosta. Mila touhuaa vielä kylppärissä. Hänelläkin on varmaan muutakin sekaisin kuin panopörrö hiuksissa.

”Oli ihanaa”, Emilia sanoo ja katsoo minua uuskiimaisena.

”Jari, olet niin komea, puoleensa vetävä, että halusin tavata. Niin yksinkertaista se oli”, Mila sanoo ja katsoo minua.

”Minulla muuten ei ole mitään tämän neulemekon alla”, Mila sanoo viettelevästi ja katsoo minua hymyillen kuin haluaisi taas naida.

”Auts, armahda Mila”, anelen, ”mä en millään jaksa. Olet suukottanut, pannut ja puristanut minut tyhjiin. Tänään kaluni ei enää seiso. Annetaan sen levätä ja latautua, jooko?”

Minun pitää reagoida Milan jälkiviettely-yritykseen jotenkin, ymmärrän.

”Mitäs jos tulisin huomenna tänne vaikka klo 19? Saadaan sinne saakka palautua. Tehdä omia asioita. Tuon pullon hyvää kuohua ja ollaan yö yhdessä?”

Mila tallustaa keittiöön katsomaan seinäkalenteria.

”Sopii minulle, ajattelin samoin, että voisimme tavata pian uudestaan, huominen käy oikein hyvin.”

Ulkona paistaa kevätaurinko. Mila ja hänen kalenterinsa tekevät minut onnelliseksi. Oikeaa valo- ja lämpöhoitoa.

Kehoni sisus on täytetty mielihyvällä.

”Kuten sanoin, olen ollut reilun kuukauden deittisovelluksessa”, Mila kertoo nostaen jalat koukkuun sohvalle.

”Miehissä on isoa vaihtelua. On kaikenlaisia keskivartalolihavia jäppisiä motareineen.”

”Tuuripeliä, tiedän sen. Ja pliis, Mila ole niin kiltti ja älä puhu yksityiskohdista, koska minulla on hiton hyvä mielikuvitus. En halua päästää sitä valloilleen”, anelen. ”Olen täysi nunna seksiasioissa, hyvin kokematon, lähes neitsyt, vaikka minulla on pitkä liitto takana. En tiedä mitään, kuinka naida, harrastaa hyvää seksiä”, Mila surkuttelee, ilmeisen tosissaan.

”Jaa, minusta sinä olet aivan ihana, täydellinen”, sanon. ”En ihan ymmärrä mitä tarkoitat. Tajuan, että pitkän liiton kuluessa homma kangistuu kaavoihin. Ei oikein uskalleta, saati kehdata kokeilla uutta ja rietasta. Minusta olet uskomaton mimmi.”

”Kiitos”, Mila sanoo ja antaa suukon.

En uskalla kysyä tarkemmin, mitä Mila haluaa oppia, saati selittää Milalle miesten erilaisuutta. Pelkään vastausta. Olen ihastunut Emiliaan.

”Olet kaunis”, koetan vaihtaa puheenaihetta.

”Haluan panostaa ulkonäkööni. Minussa on paljon korjattavaa. Olen laskenut, että ainakin 25 kohtaa voisi minussa korjata”, Emilia virkkaa.

”Ai jaa, en oikein näe miten persoonallista ja kaunista ulkonäköäsi kannattaisi enää korjata?” sanon.

”Esimerkiksi nenääni en ole tyytyväinen”, Mila tokaisee.

”Minusta se on kaunis, kuten koko profiilisi. Taidat olla täydellisyyden tavoittelija, vähän kaikissa asioissa”, sanon varoen.

”Rupsahtaneet ja kasvainten runnomat rinnat halusin korjata mahdollisimman nopsaan. En voinut kuvitella meneväni samaan sänkyyn sellaisten rintojen ja uusien partnereiden kanssa. Pelkäsin, että menetän miehen heti. Voi olla, että niin olisi käynytkin. Olisin hävennyt niitä. Pian menen silmäleikkaukseen, koska haluan lasit pois häiritsemästä.”

Kuuntelen Emiliaa toisella korvalla ja mietin tekosyyn päästä pois.

”Mulla on tänään hiukan töitä”, sepitän tekosyyn lähteä kotiin lepäämään. Eteisessä nauramme aamun tapahtumille.

”Samoin minulla,” Emilia virkkaa hymyillen.

”Huomiseen”, sanon ja avaan ulko-oven ja menen rappukäytävään.

Astun ulos tiistaiseen pakkaspäivään. Kävelen rauhallisin askelin autolle. Se on ollut tunteja yliajalla vierasparkissa.

Naapurit saavat päivittelyn aihetta.

Ostan kiinalaista resque-ruokaa, mutta eilinen chili riisinautasotku ei maistu. Harhailevilla ajatuksilla koetan tehdä loppupäivän työjuttuja. Odotan vain huomista. Olen tunneihminen. Huominen tuntuu jo housuissani. Pakko koettaa ajatella jotain muuta, mutta mitään ei tule tilalle.

***

Soitan summeria, Mila vastaa iloisena ”moi” ja alaovi surisee. Kävelen portaat toiseen kerrokseen. Ovi on auki. Hipsin sisään. Eteisessä palaa kirkas valo. Suutelemme ja alan riisumaan vaatteita. Säädyllisemmin kuin eilen. Takki naulakkoon, kengät ja reppu eteisen naulakkoon. Ojennan pullokassin ja istahdan olohuoneen sohvalle. Mila on avannut oman kuohupullon ja pyytää minua kaatamaan juomaa laseihin, jotka ovat korkeat ja kalliit.

Istahdamme keittiön pöydän ääreen. Skoolaamme, katsomme toisiamme. Hänen katseensa intensiivisyys hätkähdyttää, hyvällä tavalla. Silmissä täydellinen meikki, jos sitä edes on.

”Oli kiva tulla näin pian uudestaan” sanon tarkoittaen sitä. Taustalla soi joku nuorten radioasema. Jumputtavan monotonista musaa. Nähdään kolmatta kertaa kolmen päivän sisään.

Avaan valkkarin ja kaadan kunnon moukut. Lasit tyhjenevät nopsaan. Kaadan uudet. Tunnelma nousee, meissä molemmissa. Halumme päästä oikeaan moodiin, mietin. Kiva istua nokakkain hänen keittiössään ja nauttia yhdessäolosta.

”Kerro itsestäsi jotain”, kysäisen.

Emilia vilkaisee ikkunasta ulos pimeälle pihalle.

”Mieheni haastavan persoonallisuuden takia olin miettinyt eroa jo pidempään. Mies halusi muuttaa noin vuosi sitten Ranskaan, mutta en pitänyt lainkaan ajatuksesta. Exä osaa hyvin ranskaa, useita kieliä. Olimme aikoinaan asuneet reilun vuoden Tanskassa, jossa suoritin pedagogiikan kursseja Kööpenhaminan yliopistossa. En halunnut enää ulkomaille kultaiseen häkkiin. Totaalisen miesvartioinnin alle joutuminen pelotti. Vapausrangaistus ilman mahdollisuutta valittaa. Olin taloudellisesti riippuvainen puolisosta ja sitä olisin ollut Ranskassa täysin. Eroamisen kynnys olisi kohonnut korkeaksi.”

”Talous sitoo puolisoita yhteen ja lopulta pakonomaisesti”, sanon. ”Olen itsekin ollut samassa jamassa ja tuonut osani yhteiseen kekoon”, tarkennan.

”Kieltäydyin muuttamasta ja exäni pimahti täysin. Eri huoneissa nukutun yön jälkeen, näin aamulla hänen istuvan terassilla hörppimässä kahvia, tietsikkaan tuijottaen. Täydellinen, kivulias hiljaisuus. Mies sanoi laativansa avioerohakemusta.

Me olimme rakennuttaneet Hyljelahteen hulppean talon, josta minun oli lähdettävä. Pyöritin kotia, jotta ukko sai painaa töitä minkä ehti. Erityisopettajan liksoilla ei taloja rakenneta. Mun panostus perheen talouteen oli aika vähäinen. Olin ollut mahdollistaja, joukkuepelaaja, jotta mies sai tehdä hulluna duunia. Minun roolia kotona exä ei arvostanut lainkaan.”

”Exä laski summan, joka kuului minulle ja siirsi saman tien rahat tililleni ja lähetti maililla erohakemuksen käräjäoikeuteen. Lopuksi hän joi kupin kylmennyttä kahvia.

Aloin etsiä asuntoa. Lopulta löysin tämän Westendin 100 neliön kolmion.”

Otamme valkkarihömpsyt, minä reilumman.

”Ottaako mies Jägeriä?” Mila kysyy.

”Kyllä mies ottaa, kiitos.”

”Pullo on partsilla”, Mila osoittaa kädellään taakseni.

Ulkona on noin 10 astetta pakkasta. Jekku on tarjoilulämpöistä.

”Se on siinä oven vieressä oikealla”, Mila opastaa.

Nousen ja menen munasillani partsille. Siellä seisoo yksinäisen oloinen avaamaton puolen litran pullo saksalaista, maistuvaa mahalääkettä. Ihan kuin odottaisi pääsevänsä sisään tuottamaan hyvää mieltä asunnon asukeille.

Mila ottaa esille design-snapsilasit. Rapsautan pullon auki ja kaadan meille siivut.

”Laita täyteen, kiitos. Otetaan nämä heti ja kerralla”, Mila tokaisee.

Mila vilkaisee ohitseni olohuoneeseen ja kääntää katseensa suoraan silmiini.

”Jari, minulla on mies Tampereella”, Mila sanoo kuin arkaillen, ”ja pikkuisen harmittaa, koska hän on saman niminen kuin sinä.”

”Ai jaa, vai niin”, on ainoa mitä pystyn sanomaan ja aivot loksahtavat takalukkoon. Avain jäi sisäpuolelle. Vittu, tätähän tämä deittailu on. Ollessani äsken matkoilla viikon hän laittoi samaan aikaan viestejä minulle ja tapaili miestään, kaimaani.

”Oletteko yhteyksissä, tapailetteko?” kysyn uteliaana.

Mila ei vastaa suoraan vaan miettii hetken. Älykästä.

”Tapailimme alussa tiheämmin, nyt harvemmin”, Mila kertoo. ”Olemme sopineet, jos kumpikaan ei löydä netistä oikeaa partneria, me jatkamme suhdettamme taas tiiviimmin. Hän asuu Tampereella, joten etäisyys tekee suhteestamme aidon kaukosuhteen. Tiedän, ne ovat aina hankalia.”

”Eikös ole kuitenkin kiva, kun sängyssä hokee etunimeä, niin ainakaan se ei mene väärin”, hymähdän ääni vitutusta piripinnassa.

Taustalla nainen laulaa radiossa, ”Best Fucking Night of My Life” ja Mila nyökyttää hymyillen päätään musiikin tahtiin. Mitä naisella lienee mielessä? Tampereen Jariko?

Mustasukkaisuuden puuska roihahtaa sisälläni. Olen multideittailun ytimessä, jossa pitää laittaa aivot komeroon ja raahustaa eteenpäin alapäällä. Mikä nainen olet Emilia? Puhutko lainkaan totta? Vai mitä peliä pelaat?

Näennäisen urheana kokoan itseni ja tiristän ulos jotain sanottavaa.

”Kiitos kun kerroit, saahan sinulla olla oma elämä. Minulle vain tässä ja nyt merkitsee”, valehtelen ja vatsaani kouristaa. Onneksi jäger lohduttaa. Hänellä on Tampereella samaan aikaan panokaveri. Aloin luulla jo liikoja, kun päätimme alkaa tapailla. Hän voi pitää vuorotteluvapaata toisesta, jos tämä alkaa tuntua tylsältä. Mieli stimuloituu.

”Mila, ei meistä ei tule paria, emme varmaan edes sovi toisillemme?” sanon hätäisesti, koska haluan suojella sieluani. Mistä minä sen nyt tietäisin? Tulen surulliseksi. Ehkä tätä meidän orastavaa suhdetta kannattaa jatkaa, mietin. Tämän illan ja huomisaamun. Nyt nautitaan. Huomenna on uusi päivä, koetan piristää itseäni ja otan kulauksen valkkaria.

”Rakastatko häntä?” kysyn vielä kiusaten itseäni.

Mila katsoo minua silmiin kipsisellä ilmeellään ja jättää vastaamatta.

Minulla ei ole ketään toista, olen aidosti kiinnostunut Milasta, vaikka sopersin hädissäni ihan muuta. Henkinen hätäpaska. Mykäksi ei saa jäädä, olen oppinut. Ilta hyytyi omalta puoleltani toisaikaiseksi jutusteluksi ja näen, ettei Milakaan ole enää suuremmin kiinnostunut, vaan alkaa haukotella.

”Painutaanko pehkuihin?”, Mila ehdottaa.

”Painutaan ja jatketaan aamulla”, sanon, ”oli aivan uskomattoman ihana ilta, rakas. Hyvää yötä.”

Mila antaa minulle maailman hellimmän pusun. ”Jari-kulta, hyvää yötä, nuku hyvin.”

Aamulla Mila herättää minut pusulla. Vetäisen jalkaani bokserit ja asetun keittiön pöydän ääreen ja samalla emäntä kaataa kahvia kauneimman hymynsä kera. Rakkauden pyhä kolminaisuus löytyy aamiaispöydästä.

Kahvi, pusu ja hymy.

***

Ensitapaamisesta on kulunut reilu kuukausi. Kevät etenee, päivät pitenevät ja ilma lämpenee. Yksinäinen leskenlehti tienposkessa on avannut keltaiset kasvonsa. Aurinko näkyy minunkin naamassani. Minuun auringon säteet tarttuvat kuin pikaliima muoviin. Vaalea ihoni muuntuu kauniin kielletyn ruskeaksi.

Tapailemme epäsäännöllisen väliajoin, kun Mila viestittää, ”nähdäänkö huomenna” tai ”ei sovi tänään, menenkin opettamaan, siirretään ylihuomiseen. Kaimasta en kuule enää mitään.”

En halua säätää Milaa millään tavoin, koska hänen exänsä ei ollut muuta tehnytkään, kuin ohjaillut Milan elämää. Jopa silloin kun lapset Rasmus ja Sannamaria olivat muuttaneet pois kotoa. Alati exä muistutti Milaa, kenen rahoilla matkustettiin kuusi kertaa Mauritiukselle.

On maaliskuun lopun pilvinen sunnuntai-iltapäivä. Mila soittaa. Hän ei ole ollut yhteyksissä useaan päivään.

Hän soittaa harvoin. Liekkö tämä toinen kerta?

”Noh hei mitäs murulleni kuuluu?” vastaan puheluun iloisena.

”Heiii”, kuuluu luurista. ”Kuules Jari, mulla on nyt hieman surullista kerrottavaa. Oon ajatellut, ettei meistä tule paria. Sä oot todella mukava ja meillä on ollut aivan ihanaa, mutta minulla on tunne, ettet ole oikea mies minulle. Haluan lopettaa suhteemme.”

Tunnen iskun palleassa. Keuhkot tyhjenevät. Kroppani luhistuu. Päätä puristaa.

”Meillähän on kulta ollut huikean kivaa”, soperran esittämällä tyyntä. ”On ollut ihan käsittämätöntä yhteistä seikkailua, matkaa toisiimme. Seksiä, läheisyyttä, katseita, kosketusta, ihania aamuja, on katsottu sarjoja, elokuvia, on kävelty…. Mila, mitä mä olen tehnyt väärin? Mitä puuttuu? Olemme sopineet, että keskustelemme kaikesta. Nyt ilmoitat puhelimitse haluavasi erota?” sanon ääni väristen.

Änkytän luuriin, ”ymmärrän, joku toinen vei sinut minulta, tämä deittailun maailma on julma paikka tämmöiselle tunteikkaalle hupsulle. En kai sit pystynyt rakastamaan sinua tarpeeksi?” marisen.

Emilia kuuntelee, eikä vastaa mitään. Puhelimesta kuuluu pitkä huokaus.

”Tiedän, Jari, meillä on ollut aivan ihanaa, mutta on aika jatkaa matkaamme eri teille. Tunnen sen sisälläni.”

”Jari sinä selviät, olet vahva, katso eteenpäin, ole iloinen oma itsesi kuten aina”, Mila virkkaa kuin puheterapeutti.

”Onko sinulla toinen?” utelen uudestaan, vaikka en edes halua sitä tietää. Oksettaa.

”Noh ei tietenkään”, Emilia vastaa aivan liian nopsaan. ”Haluan vain olla yksin. Joskus kerroin, haluan vapautta pitkän avioliiton jälkeen. Aikaa itselleni. Toivotan hyvää vointia, löydät pian jonkun toisen ja unohdat minut pian. Haluan päästää sinut irti, Jari”, kuulen Emilian sanovan tyynenä.

Sanat tulevat kuin nauhalta. Nyt pitää erota, koska tuntuu siltä.

”Voisimmeko joskus nähdä?” kysyn ja koetan jatkaa puhelua jollakin tavoin. ”Palataan siihen joskus. Ei nyt ihan lähiaikoina, voi hyvin.” Puhelu katkeaa.

Ei Emilia sentään tekstiviestillä katkaissut suhdettamme. Ehkä se ei olisi tuntunut näin pahalta, kuin kuulla ääneen lausutut sanat, ”meistä ei tule paria.”

Lähden salille ja koetan saada vitutuksen lievenemään. En halua sitä pois, koska vitutus on onnen tunkio, jonka lemu täyttää sieluni. Ainoa asia, mikä jäi parisuhteesta jäljelle rakkauden kuivuttua kokoon. On sentään jotain, jota tuntea.




3. LUKU

Lähestyn Lahtea ja moottoritietä. Tunti kotiin. Ajaessa on aikaa ajatella. Haluan rakkaudellisen parisuhteen, muuten se on pitkän päälle yhdentekevää seksiä. Minut on pudotettu deittailumaailman taivaasta helvettiin viikossa. Keskityn ajamiseen. Vast’ikää taakseni jättämä Riikka on jo eilistä. Rakastuminen määritellään sairaudeksi, eräänlaiseksi.

Minulle, tunneihmiselle, se on pahempaa, jos tulen jätetyksi. Pääni on kuin hätälaskua tekevä lentokone, jossa kaikki moottorit on sammuneet ja lentäjät ovat pyörtyneet hapen puutteeseen.

Mieleni rysähtää hallitsemattomaan tilaa. Mikään ei tunnu miltään. Olen eksyksissä omassa kehossani. Mietin, avaanko uudestaan sulkemani deittipalvelun. En taida jaksaa. Autoni kulunutta nahkarattia puristaen suhistan elämääni eteenpäin 130 kilometriä tunnissa.

Ikääntyminen kohtelee miehiä kuulemma armollisemmin kuin naisia. Armollisuus loppuu aikanaan, kun ei seiso, maha tulee panemisen tielle ja kunto ei riitä kuin selällään loikomiseen. Itse koetan olla oman elämäni Kollaa.

Muistelen isoisäni tarinoita. Taistele loppuun saakka. Kuolemalle kaikkien on antauduttava.

Auton alla vilistävää tietä toljottaessa muistelen hetkeä, kun Emilia katsoi minua kylppärissä.

”Jari, sinä olet kuin John Wayne. Vanhetessa vaan komistut. Ole tyytyväinen itseesi.”

”Kiitos kulta. En tunne itseäni komeaksi tai tavoiteltavaksi”, hymähdin.

Edellä ajava auto lennättää kuraa tuulilasiin taukoamatta. Käynnistän pyyhkijät ja jätän väliä. Pitää nähdä ja päästä kotiin.

Taidan ajaa deittailun maailmassa ylinopeutta. Haluan ehtiä, tuntea, rakastaa, ettei elämä livahda ohi. Viimeisen viikon aikana olen tapaillut neljää naista.

Seksillä itseään





































































Työn automaattinen analysointi tietojen saamiseksi erityisesti kuvioista, suuntauksista ja korrelaatioista ("tekstin ja tietojen hakeminen") on kielletty.

Nimikkeen automaattinen analysointi tietojen, erityisesti mallien, trendien ja korrelaatioiden, saamiseksi tekijänoikeuslain 13b § ("tekstin- ja tiedonlouhinta") mukaisesti on kielletty.

